… MCCCCXXXIIII …. solennes viri civitatum quatuor, puta Lubicensis, Hammeburgensis, Luneburgensis et Wismariensis, iverunt in Daciam ad placitandum cum Erico rege Danorum pro festo b. Johannis baptistæ in opido Werdingburg dicti regni et ad tractandum de pace et concordia ac sedandam litem damniferam et periculosam parti utrique. Duxerant autem civitates prædictæ secum pro suis consiliatoribus et complacitatoribus spirituales principes duos, puta Verdensem et Razeburgensem episcopos. Rex vero Ericus pro suis consiliariis collegerat plures principes seculares et spirituales, puta episcopos Hildensemensem, Lundensem, Roschildensem, Rypensem, Abowensem et alios plures; duces vero, puta Bavariensem, Pomeranensem, Sundensem, Lovenburgensem et ducissam Magnopolensem ac cæteros comites et milites. Cum quibus placitantes per mensem civitates prælibatæ parum uel nihil ad pacem et amicitiam ac damnorum recuperationem tempore treugarum eis per Danos illatorum deserviens actum aut conclusum ibidem extitit. Unde quasi vacui revertentes, quod conclusum videbatur inter partes, civitatibus congregatis retulerunt. – – – –